Uning qiymati 5 milliard dollarga baholanmoqda. Foto: meed.com Saudiya Arabistoni suveren jamg‘armasi (PIF) poytaxt Ar-Riyoz yaqinida balandligi 2 kilometr bo‘lgan osmono‘par binoni qurishni rejalashtirmoqda. U Dubaydagi (BAA) 828 metrlik Burj Xalifa binosidan ikki barobar baland bo‘ladi. Ayni paytda Saudiya Arabistonidagi eng baland bino Makkadagi Abraj al-Bayt ko‘pqavatli binolar majmuasiga kiruvchi soat minorasi bo‘lib, uning balandligi 601 metrni tashkil qiladi. Bo‘lg‘usi osmono‘par binoning umumiy maydoni 18 ming kvadrat metrni tashkil qiladi. Loyihaning taxminiy qiymati 5 milliard dollarga teng. Mamlakat rasmiylari allaqachon tender e’lon qilgan. Unda ishtirok etishning narxi 1 million dollar bo‘lib, Skidmore, Owings &amp; Merrill, Adrian Smith &amp; Gordon Gill Architecture, Kohn Pedersen Fox va Gensler (AQSh), Killa Design (BAA), shuningdek, Egis (Fransiya) tarkibiga kiruvchi 10Design kompaniyalari ariza topshirgan.